Geen honde meer toegelaat ná Kaapse grysbok doodgemaak isArgieffoto van ŉ Kaapse grysbok (Foto: Jimfbleak/Wikimedia Commons) Stad Kaapstad het Woensdag gesê geen honde sal meer in die Park Island-deel van die Zandvlei-natuurreservaat toegelaat word nie. Dié reël is onmiddellik van krag tot 1 Januarie 2021. Die besluit om ŉ verbod op honde te plaas in dié deel van die reservaat volg ná ŉ hond ŉ jong Kaapse grysbok Maandagoggend gejag en doodgemaak het. “Die betreurenswaardige voorval het gebeur omdat die hond nie op ŉ leiband was nie – ŉ duidelike oortreding van die reservaat se reëls wat bepaal dat besoekers hul troeteldiere altyd aan ŉ leiband moet hou,” het Marian Nieuwoudt, burgemeesterskomiteelid vir ruimtelike beplanning en die omgewing, in ŉ verklaring gesê. Die reël word ook duidelik by die ingang na Park Island vertoon. “Dit kon voorkom gewees het as die eienaar se hond aan ŉ leiband gehou is. Ongelukkig is dit nie ŉ geïsoleerde voorval waar besoekers die reëls van die reservaat en Park Island verontagsaam nie. Ons het dus die besluit geneem om dié deel van die reservaat vir honde te sluit sodat die fauna op die eiland kan herstel en verdere skade aan sensitiewe fauna-bevolkings verhoed kan word.” Park Island is die tuiste van die Kaapse groototter, watermuishond, Kaapse grysbok, kleingrysmuishond, bontskilpad, slange en die westelike luiperdpadda. Die voorval word ondersoek. Honde sal weer vanaf 1 Januarie 2021 toegelaat word, het Nieuwoudt bygevoeg. Die publiek sal hieroor in kennis gestel word en die situasie sal gemonitor word.